Catarroja estrena l'Himne Fester dels Moros i Cristians
14 set. 2023

Arriba el segon cap de setmana de les festes de Catarroja amb l'inici dels actes de la Intercomparsa de Moros i Cristians, un programa que inclou l'estrena de l'Himne Fester dels Moros i Cristians. Aprofitant el XXV aniversari de la festa s’estrenarà l'himne compost per Francisco Valor Llorens amb la lletra de David Jorge García amb el títol “Catarroja, creu i lluna”.

El projecte musical ha comptat amb l'ajuda de la Conselleria d'Educació, Cultura i Esport de la Generalitat Valenciana i de la regidoria de Cultura de l'Ajuntament. La peça “es tocarà en acabar l’acte de l’anunci de la Festa en la plaça de la Llotgeta i serà interpretada per les dues bandes de la localitat: la Societat Musical l'Artesana i la Societat Unió Musical de Catarroja" explica la regidora Dolors Gimeno.

Aquest és un acte cultural que s'inclou en la programació festiva de festes, igual que el Concert de la Societat Musical l'Artesana, que se celebrarà el diumenge 17 a les 19.00 hores a la plaça Major o Festival de bandes de la Unió Musical de Catarroja, que se celebrarà el diumenge 24, a les 18.30 hores, a la plaça del Mercat.

Per una altra banda, la regidoria de Cultura també participa del Cant de la Carxofa "en la qual estem treballant amb altres pobles per declarar-la Bé d'Interés Cultural" avança la regidora Gimeno.

Finalment, la regidoria organitza la Nit Estellés, que se celebrarà a les 21.30 hores, a la plaça de la Llotgeta, amb l'actuació del cantautor, Pau Alabajos per homenatjar al poeta valencià amb la lectura oberta dels seus poemes.